พีระมิดที่ไม่เสร็จแห่งอะบูศีร

พีระมิดที่สร้างไม่เสร็จแห่งอะบูศีร เป็นกลุ่มพีระมิดร้างที่ตั้งอยู่ในเนโครโพลิสแห่งอะบูศีร ซึ่งเริ่มการก่อสร้างในสมัยราชวงศ์ที่ห้าแห่งอียิปต์ มีการสันนิษฐานอย่างไม่เป็นทางการว่าเป็นของฟาโรห์เชปเซสคาเร (Shepseskare) ซึ่งเป็นฟาโรห์ที่มีรัชสมัยสั้น ๆ และมีหลักฐานบันทึกเกี่ยวกับพระองค์น้อยที่สุดในราชวงศ์ที่ห้า

 การกำหนดเจ้าของและลำดับเวลา 
การตีความพงศาวลีและลำดับเวลาของราชวงศ์ที่ห้า เป็นปัญหาที่ซับซ้อนสำหรับนักประวัติศาสตร์ เนื่องจากความขาดแคลนและความคลุมเครือของหลักฐานทางประวัติศาสตร์ที่มีอยู่ โดยเฉพาะอย่างยิ่ง ตำแหน่งตามลำดับเวลาและพงศาวลีของฟาโรห์เชปเซสคาเร ยังคงไม่ชัดเจน

รายพระนามแห่งซักการาและมาเนโธ (Manetho) ในจดหมายเหตุ อิจิปเทียกา (Aegyptiaca) ระบุว่า ฟาโรห์เชปเซสคาเร เป็นผู้สืบราชบัลลังก์ต่อจากฟาโรห์เนเฟอร์อิร์คาเร (Neferirkare) อย่างไรก็ตาม การค้นพบตราประทับดินเหนียวในวิหารประกอบพิธีศพของเนเฟอร์เอฟเร บ่งชี้ว่า พระองค์ครองราชย์ต่อจากฟาโรห์เนเฟอร์เอฟเร (Neferefre)  พัฒนาการของเนโครโพลิสแห่งอะบูศีร ช่วยสนับสนุนการจัดเรียงลำดับเวลาใหม่นี้ กล่าวคือ พีระมิดของซาฮูเร, เนเฟอร์อิร์คาเร และฟาโรห์แนเฟอร์เอฟเร เรียงตัวกันเป็นเส้นทแยงมุมที่เชื่อมโยงไปยังเฮลิโอโปลิส (Heliopolis) ซึ่งบ่งบอกถึงลำดับของกษัตริย์ทั้งสามพระองค์ นิอูเซอร์เร (Nyuserre) ก็สร้าง พีระมิด ของพระองค์นอกแนวเส้นทแยงมุมเช่นกัน หากจะสร้างตามแนว "เส้นทแยงมุมอะบูศีร–เฮลิโอโปลิส" กษัตริย์องค์ต่อไปจำเป็นต้องตั้งพีระมิดห่างออกไป  จากหุบเขาไนล์ (Nile valley) ซึ่งลึกเข้าไปในทะเลทราย ค่าใช้จ่ายสำหรับโครงการดังกล่าวอาจสูงเกินไป

ยังไม่มีการระบุเจ้าของสถานที่นี้อย่างแน่ชัดว่าเป็นของฟาโรห์พระองค์ใดกันแน่ แต่มีการกำหนดอย่างไม่เป็นทางการว่าเป็นของฟาโรห์เชปเซสคาเรบนพื้นฐานที่ว่าพระองค์เป็นผู้สืบราชสมบัติที่มีความเป็นไปได้เพียงหนึ่งเดียวในบรรดาฟาโรห์แห่งราชวงศ์ที่ห้า หากสมมติฐานนี้ถูกต้อง เวอร์เนอร์ เสนอว่า ฟาโรห์เชปเซสคาเรอาจมีความสัมพันธ์ทางสายเลือดใกล้ชิดกับอูเซอร์คาฟและซาฮูเรมากกว่าสายตระกูลของ ฟาโรห์เนเฟอร์อิร์คาเร คาคาอิ (Neferirkare Kakai)  เวอร์เนอร์ ยังเสนอด้วยว่า ฟาโรห์เชปเซสคาเร อาจเป็นบุคคลเดียวกับเนตเจอร์อิเรนเร (Netjerirenre) ซึ่งเป็นโอรสองค์โตของซาฮูเร

 การก่อสร้าง 
เมื่อฟาโรห์เชปเซสคาเรขึ้นสู่อำนาจ มีพีระมิดอยู่แล้ว 3 แห่งในเนโครโพลิสแห่งอะบูศีร พีระมิดเหล่านี้ถูกจัดเรียงโดยให้มุมตะวันตกเฉียงเหนืออยู่ในแนวเดียวกัน ซึ่งน่าจะชี้ไปเสาโอเบลิสก์แห่งเฮลิโอโปลิส (เรียกว่า "เส้นทแยงมุมอะบูศีร") เพื่อรักษาระนาบนี้ไว้ ฟาโรห์เชปเซสคาเรจะต้องสร้างพีระมิดของพระองค์ลึกเข้าไปในทะเลทรายยิ่งกว่าพีระมิดเนเฟอร์เอฟเรที่สร้างไม่เสร็จ ซึ่งจะทำให้การขนส่งวัสดุเป็นไปด้วยความยากลำบาก พระองค์จึงทรงเลือกพื้นที่ทางตะวันตกเฉียงเหนือของ พีระมิดซาฮูเร ซึ่งอยู่กึ่งกลางระหว่างทางไปวิหารสุริยะแห่งอูเซอร์คาฟ เป็นสถานที่ก่อสร้างแทน

ฟาโรห์เชปเซสคาเรสวรรคตหลังจากครองราชย์ได้เพียงช่วงสั้น ๆ ซึ่งนำไปสู่การละทิ้งการก่อสร้าง ฟาโรห์นิอูเซอร์เร ผู้สืบราชบัลลังก์ไม่ได้ดำเนินการก่อสร้างสุสานแห่งนี้ต่อ โดยไม่ปรากฏสถานที่ฝังพระศพของ ฟาโรห์เชปเซสคาเร แต่สันนิษฐานว่าพระองค์ไม่ได้ถูกฝังในสุสานที่เพิ่งเริ่มสร้างนี้

 การสำรวจ 
หมู่โครงสร้างนี้ถูกค้นพบในช่วงต้นทศวรรษ 1980 โดยทีมนักโบราณคดีชาวเช็ก ภายใต้การนำของมิรอสลาฟ เวอร์เนอร์ (Miroslav Verner) ซึ่งสังเกตเห็นพื้นดินที่ถูกปรับระดับและร่องหลุมฝังศพรูปตัวที (T)  ข้อมูลเกี่ยวกับโครงสร้างนี้ยังมีอยู่น้อยมาก โดยตั้งอยู่ระหว่างพีระมิดแห่งซาฮูเร (Sahure) และวิหารสุริยะแห่งอูเซอร์คัฟ (Userkaf)  จึงสันนิษฐานได้ว่าน่าจะสร้างขึ้นภายหลังสิ่งก่อสร้างทั้งสองอย่าง โครงสร้างมีการวางแนวตามดาราศาสตร์อย่างชัดเจน โครงการก่อสร้างถูกระงับหลังจากเริ่มไปได้เพียงไม่กี่สัปดาห์ ดังปรากฏหลักฐานงานเตรียมการที่ยังไม่แล้วเสร็จ

 ตัวพีระมิด 
โครงสร้างพีระมิดที่แท้จริงยังไม่ได้เริ่มก่อสร้าง มีเพียงการปรับระดับพื้นดินให้เป็นพื้นที่สี่เหลี่ยมจัตุรัสแบนราบเท่านั้น ตรงกลางของพื้นที่ที่ปรับระดับแล้วมีหลุมรูปตัวที (T) ซึ่งเตรียมไว้สำหรับติดตั้งห้องฝังพระศพและทางเข้า

ขนาดของพื้นที่ปรับระดับและหลุมขุด ทำให้สันนิษฐานได้ว่าสิ่งก่อสร้างนี้มีแผนจะสร้างให้มีขนาดใกล้เคียงกับพีระมิดเนเฟอร์อิร์คาเร (105 ม. x 105 ม.) และวางแผนให้เป็นสุสานที่มีขนาดใหญ่ที่สุดเป็นอันดับสองในอะบูศีร รองจากพีระมิดเนเฟอร์อิร์คาเร แต่อย่างไรก็ตาม ไม่สามารถระบุขนาดจริงได้เนื่องจากยังไม่มีการวางโครงสร้างหิน นอกจากนี้ ความลาดเอียงของด้านข้างและความสูงที่วางแผนไว้ก็ไม่อาจทราบได้เนื่องจากขาดหินหุ้มภายนอก

ไม่พบร่องรอยของกลุ่มอาคารพีระมิดซึ่งประกอบด้วยองค์ประกอบตามธรรมเนียมปฏิบัติ เช่น วิหารประกอบพิธีศพ, กำแพงล้อม, พีระมิดประกอบพิธี, ทางเดินเชื่อม และวิหารหุบเขา องค์ประกอบเหล่านี้คาดว่ายังไม่เคยเริ่มสร้าง เนื่องจากจะกีดขวางการทำงานก่อสร้างตัวพีระมิดในช่วงแรก

 อ้างอิง 
Miroslav Verner. Die Pyramiden. pp. 345–346

 บรรณานุกรม 

 ทั่วไป 
 Rainer Stadelmann. Die ägyptischen Pyramiden. Vom Ziegelbau zum Weltwunder. 3rd Edition, von Zabern, Mainz 1997, ,  p. 175.
 Miroslav Verner. Die Pyramiden. Rowohlt, Reinbek 1998, , pp. 345–346.

 รายงานการสำรวจ 
 Miroslav Verner. "Eine zweite unvollendete Pyramide in Abusir." Zeitschrift für Ägyptische Sprache und Altertumskunde. (ZÄS) Vol. 109, 1982, pp. 75–78.

หมวดหมู่:พีระมิดในอียิปต์
หมวดหมู่:ที่เก็บศพ
หมวดหมู่:สิ่งก่อสร้างในเขตผู้ว่าการกีซา